khistorydata/jeongjo-sjw-relations huggingface dataset:
정조 8년
趙興鎭。以備邊司言啓曰。因守禦使鄭尙淳所啓。南漢軍餉收捧事。有更令廟堂。參考摠廳壬寅軍餉停退處分。更爲論理。草記稟處之命矣。軍餉體重。毋論新舊。元無分數收捧之例。而摠廳壬寅條全數停退之惠。始因今秋輦過之三邑。遍及昨年尤甚之諸處。出自特恩之事。有難種種引例。且南漢。旣是昨年之次之邑。又非今年駐蹕之所。則不可與摠廳所屬諸邑。比而同之。各年舊餉。所當一例準捧。而四萬二千餘石之一時徵督。民力實有不逮之慮。其在仰體德意之道。宜有別般對揚之擧。癸卯條八千五百石零。依數準捧。壬寅停退與停捧條。合二萬五十石零。折半則收捧。折半。竝與各年條而仍停。以示朝家軫恤紓力之意。何如。傳曰。允。
정조 8년
李在學。以迎接都監言啓曰。本都監郞廳司饔院主簿李濟淵相換。掌樂院主簿李潞秀減下代。軍資監判官崔在修。刑曹正郞李普衍差下。竝使之察任。何如。傳曰。允。
정조 8년
兵曹啓目。价川折衝金聖魯。義州砲手金德玄。捉虎之賞。令本道依例提給。何如。判付啓。依回啓施行爲有矣。回啓。無得踰三日之限。自是法典。而近來各司。或多愆限。該房承旨。例則察推。而至於此文書。六七月所下者。今始回啓。寧有如許事體。伊後兵判。一竝從重推考。當該承旨。亦爲推考。此後無得遲滯之意。更令政院。嚴飭各司。未回啓公事。各房抄出書入。萬一遺漏。更當査出。別樣論罪。以此知悉。現告中回啓。兵判勿論。
정조 8년
修撰安策疏曰。伏以。臣庸陋譾劣。百無肖似。經幄論思。是豈臣所可堪任。而有時冒膺。瘡疣輒出。臣於秋間。猥叨見職。以龜柱出陸事。隨衆詣閤。終未蒙賜接。及上聯箚。又未能仰格。至今追思。惶蹙交切。人言之來。固知難免。而諫長儒臣。相繼峻斥。莫重懲討之地。勘以不誠之律。爲君父討亂賊。是何等大義理也。明目張膽之猶恐不及。沬血飮泣之如不欲生者。是誠人情之所同然。秉彞之所同得。而始效箚論之擧。終歸不誠之科。臣更何顔面。冒沒揚揚於三司言議之列乎。且臣得伏見前持平李尙載之疏。備論向日議諡時。不言三司之罪。而臣亦伊時不言中一人也。其所論說。寔出公議。則臣溺職之罪。益無所逃。由前由後。莫非臣難冒之端。則臣於是職。其不可以復膺也。決矣。縮伏松楸。方訟愆尤。不意近日。除旨聯翩。乍遞旋授。馹召繼降。臣怵畏義分。未敢偃處。蒼黃登途。來伏私次。而瀛館一步。便成鐵限。召牌之下。承膺無路。伏乞聖慈。俯垂鑑諒。亟削臣職。仍治臣逋慢之罪。以肅朝綱。以安微分焉。臣於乞免之章。不宜贅說。而衷情所激。略效愚忱。惟聖明察焉。噫嘻。痛矣。以龜柱之千罪萬惡。偃處海島。多年假息。已是失刑之大者。王章莫伸。輿憤益激。何幸乾斷廓揮。臺啓特從。凶賊之伏法。庶有其日。而緹騎未返。密旨旋下。出置平陸。反從輕典。豈料當初依允之批。反爲凶賊出陸之階。而古今天下。寧有是也。臣雖至愚。固知我聖上此擧。亶出於仰慰慈殿之盛意。而恩固不可以掩義。私固不可以害公。則以龜柱之劇逆大憝。而漸就輕典。不施當律者。其可曰國有法乎。臣恐懲討由是而不嚴。義理從此而益晦。伏願殿下。依前成命。拿鞫得情。夬正王法。以洩神人之憤焉。嗚呼。亂臣賊子。從古何限。而其窮凶極惡。陰慘絶悖。豈有如夏賊者乎。此實通天極地。自有載籍以來。所未有之一大變。言之膽掉。思之骨冷。直欲攣其皮。啗其肉而不可得也。噫。其親傔切族之未得一番嚴鞫。窮覈根柢。已失治獄之體。而在其子。宜施當施之律。而拘於年限之未滿。在其姪。宜被應坐之典。而因其出繼而不論一按常例。晏然自在。物情齊憤。輿論莫遏。伏願殿下。亟從前後諸臣之請。以絶亂萌。以嚴典刑焉。臣於向來吳始壽復官爵事。竊不勝萬萬驚惑。久而未已者矣。夫始壽之四字凶言。其心所在。昭不可掩。網打之計。將陷士類。誣罔之言。至及聖祖。到今追思。心膽俱裂。歲月雖屬稍久。懲討豈容暫緩。而奈何隄防漸壞於久遠。義理終歸於湮晦。乃於此時。敢有其孫之鳴冤。噫嘻。何其無嚴之至此也。今其執言之端。不過丙寅之回咨。而若夫始壽之事。已在十二年前。前爲後者之唱。後襲前者之說。則固知乾學之咨文。實因始壽之前言。其所以執彼而證此者。適足爲欲巧而反拙。況其譸張無根。播及異國者。謀極譎詐。計出凶禍。是誠千古之劇逆大憝。則當時名碩之臣。明着眼目。爲國討賊。罪犯昭著。俱在丹書。而夫何今日之議。反置甲乙之場。殆若其然不然者然。爭執之廷論未聞。復官之成命遽下。先朝之處分至嚴。而未免漫漶。凶逆之官銜依舊。而大壞隄防。此路一開。後弊難言。臣實痛之。伏乞聖明。亟加三思。俯察輿憤。收還始壽復官之命。以嚴懲討之典焉。臣於李尙載外補之命。亦不勝憂歎也。噫。有國之興替。實關言路之通塞。而若其開廣之本。則亶在人君恢聽虛受之如何耳。我殿下臨御以來。未嘗罪一言者。臣每嘗欽歎。以爲從今以往。言路開廣。庶無壅滯之歎矣。今於尙載一疏。處分過中。臣實惜之。當此含默之時。其所陳列。雖甚草草。意實剴切。在殿下恢聽之量。固宜扶植之不暇。而乃反不少假借。摧折無餘。千里嶠南。行色蒼黃。是豈所嘗仰望於聖明者哉。伏願亟收成命。以光聖德焉。答曰。省疏具悉。所陳已諭於諸批矣。爾其勿辭察職。
정조 8년
甲辰十月十九日辰時。上御重熙堂。左承旨入侍時。行左承旨徐有防。假注書金孝建。記事官李崑秀尹行任。以次進伏訖。上命讀抄啓文臣比較科次。上曰。近來抄啓科作。多不成說。似是不爲致誠之致矣。有防曰。然矣。命退。承史以次退出。
정조 8년
甲辰十月十九日初更。上御重熙堂。右副承旨入侍時。右副承旨李祖承。記事官朴能源李崑秀尹行任。以次進伏訖。上命書傳敎曰。憲長纔被臺論。諫長本有情勢。守令署經有命。與兩司在外人許遞。又命書傳敎曰。吏曹參議前望單子入之。待明朝牌招開政。臺諫以爲備員署經之地。以知敦寧徐浩修牌不進推考傳旨。上命書傳敎曰。近於敦府金吾之銜。連事違召。事體道理。不容如是。從重推考。更爲牌招。違牌更勿呼望。又命書傳敎曰。榜目印役。尙此遷就。監印閣臣徐龍輔有實病。承旨李時秀方帶銓任。無以照管云。吏曹參議李時秀本職許遞。仍令該曹口傳付軍職。使之着意董役。仍命退。諸臣以次退出。
정조 8년
行都承旨李致中病。行左承旨徐有防坐。行右承旨李在學坐直。左副承旨趙興鎭坐。右副承旨李祖承坐。同副承旨洪仁浩坐直。注書朴能源病一員未差。假注書韓興裕仕洪義浩仕直。事變假注書朴蓍壽仕。
정조 8년
以吏曹參議黃昇源牌不進罷職傳旨。傳于洪義浩曰。只推。更卽牌招開政。
정조 8년
李祖承啓曰。今日新除授憲府諸臺。竝待下批牌招。以爲守令署經之地。何如。傳曰。允。
정조 8년
以東學敎授望筒。傳于李致中曰。勿施。今日政。更爲擬入。
정조 8년
有政。吏批。判書金鍾秀受由在外。參判宋載經在外未肅拜。參議黃昇遠進。承旨李致中進。
정조 8년
吏批啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。
정조 8년
又啓曰。慶興府使今當差出。未準朔禁軍將。竝擬。何如。傳曰。允。以蔡弘履爲大司憲。安聖彬爲大司諫。趙榮弼爲執義。李思祚爲掌令。愼師稷爲正言。鄭好仁爲刑曹判書。沈頤之爲工曹參判。趙濟魯爲東學敎授。梁塤爲慶興府使。尹星基爲工曹正郞。
정조 8년
兵批。判書李在簡進。參判金文淳都監進。參議柳誼入直進。參知沈基泰呈辭在外。承旨趙興鎭進。
정조 8년
兵批。李光益李漢奎爲宣傳官。副護軍李身晦宋益中李東郁權之彦。副司直李聖圭鄭志儉尹勉升。副司果洪樂淵張至顯。
정조 8년
李在學啓曰。假注書金孝建。身病猝重。勢難察任。今姑改差。何如。傳曰。允。
정조 8년
金孝建改差。代金載翼爲假注書。
정조 8년
假注書朴能源病。代韓興裕爲假注書。
정조 8년
李在學啓曰。假注書韓興裕。時無職名。令該曹。依例付軍職。官帶常仕。何如。傳曰。允。
정조 8년
假注書金載翼改差。代尹羽烈爲假注書。
정조 8년
尹羽烈在外代。柳耕爲假注書。
정조 8년
柳耕在外。代洪義浩爲假注書。
정조 8년
事變假注書金商雨改差。代朴蓍壽爲事變假注書。
정조 8년
李在學。以弘文館言啓曰。本館下番闕直。事甚未安。副修撰趙濟魯。由限已過。卽爲牌招入直。何如。傳曰。允。
정조 8년
以副修撰趙濟魯牌不進罷職傳旨。傳于洪仁浩曰。只推。更爲牌招。
정조 8년
李祖承。以兵曹言啓曰。內吹螺赤及龍虎營兼內吹。今秋等習角時。賞格木綿一同三十匹。依啓下別單。分等施賞之意。敢啓。傳曰。知道。
정조 8년
李祖承。以訓鍊都監言啓曰。本局兼內吹。今秋等習角賞格。依啓下單子。木綿四十五匹。分等施賞之意。敢啓。
정조 8년
李在學。以禁衛營言啓曰。本營兼內吹等。今秋等習角賞格。依啓下單子。木綿四十六疋。分等施賞之意。敢啓。傳曰。知道。
정조 8년
李祖承。以御營廳言啓曰。本廳兼內吹。今秋等習角賞格。依啓下單子。木綿四十四疋。分等施賞之意。敢啓。傳曰。知道。
정조 8년
李在學。以承文院官員。以都提調意啓曰。卽伏見陳賀謝恩兼冬至正使判中樞府事李徽之。副使行副司直姜世晃査對狀本。則鐵山漂民出送謝恩表中。咸蘇之蘇字。以穌字改正。而冬至使臣許赴千叟宴謝恩表中。有恒日二字。取考詩傳本文。則乃如日之升。如月之恒。而今此恒日云者。恐是一字之誤。宜有釐改之道云矣。咸蘇之蘇字。旣已改正。今無可論。而恒日之恒字。果與詩傳本文。有異。釐改之請。儘有意見。恒字。以升字原單子中改付標以入。表文則自行中擦改之意。定禁軍。騎撥知委於使行所到處。何如。傳曰。允。
정조 8년
判義禁李命植疏曰。伏以。臣罪。臣自知之矣。百無肖似而虛辱誤恩。臣之罪也。屢備任使而報蔑絲毫。臣之罪也。冥升濫叨。出入要塗。積被睢盱。臣之罪也。又況中嬰奇疾。蒲柳早謝。髮白齒豁。耳聾眼昏。不敢供職。而鍾漏已盡。不自知休。偪側朝端。尙今遲徊。此尤臣罪之至大者也。以致人言罔極。汚衊無餘。則官職之不可更冒。不待臣之自知其罪。而已自較然決矣。伏見夜下傳敎。辭旨鄭重。寵渥隆摯。乃以賤臣之屢賜遞解。曲費聖念。如此之勤。臣百回莊誦。請涙被面。誠莫曉無狀如臣。何以得此於我聖明也。召牌之下。宜卽竭蹶趨承。以伸感激叩謝之忱。而顧臣情地。如右所陳。譬如人。一落泥溷。渾身霑塗。無可以洗濯者。雖欲匿其汚穢。外加冠裳。人將掩鼻而不能近矣。噫。臣情之窮且蹙。至此極矣。職名在身。無路轉動。苟聖上更許鐫遞。只令入侍。則臣當承命之不假。仰瞻耿光。祖暴微諒。兼陳北路一二見聞。卽臣之所大願也。夫豈欲犯雷霆之威。冒鈇鉞之誅。甘爲此悍然無知之歸哉。廉防至重。尺守已堅。玆陳短章。仰請慢命之誅。乞被重勘。以肅朝綱。以安私分。千萬幸甚。答曰。省疏具悉。往事又何追提。卿其勿辭。卽爲入侍。
정조 8년
持平徐有鍊疏曰。伏以。臣之庸愚譾劣。本不合於耳目之任。而又況區區情勢。有不敢冒膺於見職者。向者金養淳事停啓。特因憲臣之一時做錯。則凡在臺閣之職者。宜有釐正之擧。而因循泄泄。過了多日。遭人論斥。理所難免。果然臺評峻發。聲罪極嚴。至有兩司諸臺譴責之請。臣亦伊時諸臺之一也。雖幸聖度寬容。𠝶罰不加。而至今追思。惶愧彌切。決不可以時日之稍久。晏然自恕。重入臺地。徒致廉防之壞損也。玆於召命之下。輒犯違傲之辜。臣罪上添罪。益不勝懍蹙之至。伏乞聖慈。俯垂諒察。亟命鐫削臣職。俾安私分。千萬幸甚。臣於乞免之章。不宜贅及他說。而義關沐浴。不容泯默。玆敢略陳焉。嗚呼。龜柱之減等移陸。不意聖明之世。乃有此萬萬過擧也。此賊之窮凶罪惡。已盡臚列於三司之啓。則今不欲更汚筆舌。而尙今容貸。使偃息於覆載之間者。其可曰國有三尺乎。幸於向來特允合辭之請。仍有發捕之擧。則擧國臣民。莫不明目張膽。將見此賊之臠磔。豈纔出海島。卽寢拿命。不惟常刑之莫施。反爲善地之量移。嗚呼。此何事也。此何擧也。到今觀之。當初之允許拿鞫者。將有所酌處而然也。殿下所以待群下者。恐有欠於誠信底道理。臣愚死罪。竊不能無憾於天地之大也。嗚呼。前年移鄭妻。今歲移龜賊。元惡巨慝之罪關宗社者。次第從輕。皆傅生道。以私恩則可謂伸矣。而其如公法之屈。何哉。噫。王者之政。必貴至公而無私。上下之間。亦宜誠信之交孚也。伏願聖明。更加周思。依前成命。拿致凶賊。窮覈得情。快正典刑焉。噫嘻。痛矣。丙丁以來。亂逆層生。千百變怪。無所不有。而至於向來夏賊之變而極矣。逆鏡賊海之所不爲。乃敢爲之。古今天下。豈有如此賊之極凶絶憯者哉。跽斬之律。只止於其身。孥戮之典。尙稽於支屬。輿憤之激。已不可言。而失刑之大。孰甚於此乎。至於陽澤追奪。斗恒之島配。斷不可已者也。而前後章箚之批。尙靳允兪之音。臣恐義理由是而益晦。亂賊因此而無懼。日後無窮之憂。有不可勝言也。亦願聖上。亟循公共之論。竝施當施之律焉。答曰。省疏具悉。所陳已諭於諸批。爾其勿辭察職。
정조 8년
持平李祉永疏曰。伏以。臣向叨是職。以龜賊合辭事。自速嚴譴。祗今追思。惶凜冞切。臣於伊時。適在武所。只見簡通。書送謹悉。而實不知原本措辭之如何。噫。懲討何等嚴重。合啓何等審愼。而蹈襲舊本。有若謄傳者。率爾隨參。責敎截嚴。至有譴削之命。隕越悚蹙。無地自容。豈可諉之以不爲詣臺而有所自恕也哉。不自意恩敍有命。除旨繼下。臣誠驚惶感激。不知所以措躬。其在義分。宜卽趨謝。況以守令署經。飭敎荐下。而顧臣區區危蹙之情。有難冒進。昨日違傲。諒非獲已。而例勘猶靳。天牌又臨。臣於是。情窮勢蹙。一倍兢惶。百爾思量。承膺無路。且目下情事。實有萬分難强者。臣之八耋老父。近益衰病。氣息凜綴。纔經毒痢。又添寒感。飮噉專廢。眞元虛脆。神精昏瞀。殆無省覺。種種症形。雖不敢煩陳。而臣無他兄弟。獨自扶護。煎泣焦遑。罔知攸措。以此情私。實無頃刻離捨之勢。玆不得不疾聲呼籲於仁覆之下。伏乞聖慈。曲賜諒察。亟許褫免。仍治臣前後違慢之罪。以肅朝綱。千萬幸甚。答曰。省疏具悉。爾其勿辭。救護父病。
정조 8년
掌令姜垣。獻納兪岳柱。正言沈鏗。校理李錫夏。副修撰趙濟魯等所啓。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答曰。不允。
정조 8년
掌令姜垣。獻納兪岳柱。正言沈鏗等所啓。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施拏賊之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快正王法。請亟令王府。夏賊之親屬奴傔。嚴加鞫問。答曰。不允。
정조 8년
掌令姜垣所啓。請大靜縣爲奴罪人金壽賢依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮亟施拏賊之典。請捕廳罪人煥九。亟令王府。嚴加鞫問。快正典刑。答曰。不允。
정조 8년
獻納兪岳柱。正言沈鏗等所啓。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥賊之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。答曰。不允。
정조 8년
甲辰十月二十日辰時。上御宣政殿。專經武臣殿講入侍時。行左承旨徐有防。行右承旨李在學。左副承旨趙興鎭。右副承旨李祖承。同副承旨洪仁浩。記事官朴能源。假注書金載翼。記事官金鳳顯尹行任。二提學吳載純。二直提學朴祐源。待敎李崑秀。以次進伏訖。上殿座。試官左議政洪樂性。兵曹判書李在簡。咸春君李昌運。兵曹參議柳誼。宣傳官白師誾。侍講院文學成種仁。前校理申耆。率專經武臣入。行四拜禮訖。陞殿。樂性進前曰。寒殿臨御。聖體。若何。上曰。一樣矣。仍命試官。考講武臣等以次進講訖。退出。上曰。領議政入侍。出榻敎賤臣承命出。與徐命善偕入。命善進前曰。日寒稍緊。聖體。若何。上曰。一樣矣。命善曰。本院副提調。旣以正一品以下通融差擬。則監膳時。與提調。不無座次相妨之弊。此後則提調副提調。從資級陞降事。分付該曹。何如。上曰。依爲之。出擧條有防曰。判義禁李命植。謂有情勢。懸牌闕外。屢度催促。終不入來。事體所在。誠極未安。從重推考。何如。上曰。依爲之。更爲申飭。入侍。可也。出擧條仍命書榻敎曰。判義禁李命植。從重推考。更爲申飭入侍。上曰。下直守令入侍。賤臣承命。與慶興府使李榮逵。靈巖郡守金㷞。星州牧使尹光裕。富平府使李溆。北靑府使鄭益祚。楊口縣監沈喜永。機張縣監金潤國偕入進伏。上曰。守令次次進前。榮逵等進前。奏職姓名履歷。上曰。榮逵奏對之際處。可也。又下敎曰。不必拿處矣。命書榻敎曰。慶興府使李榮逵。改差。上謂命善曰。今番兩榜出後。欲加抄啓員數。而洪義浩才華。予所稔知。其外想多文學可選之人。而予未見之故。有日前下敎。卿適入來。試奏可合之人。可也。命善曰。臣未能詳知某人之可合。而新榜中。如韓興裕韓致應尹羽烈柳畊。俱合是選。舊榜則有李書九韓商新金孝建鄭東觀矣。上曰。韓致應今番科作甚善。李書九之博洽。予已聞之。而未有所試。韓興裕亦有文才云。金孝建則其才華可愛。但多在廳注書之任。如入抄啓。則實難竝行。且朴蓍壽年少可愛。抄啓中。豈漏此等人乎。命善曰。蓍壽卽臣兄之外孫。年太幼。學未進。恐不能堪講製之任。設令能當。臣何敢抄入乎。上曰。所薦者公。何必拘此乎。命善曰。抄啓之選。非文藝成就者。難以苟充矣。上曰。予所未見之人。俱差假注書。使之一經入侍。可也。抄啓。如難一兩日簡選。則待春擧行。無妨矣。仍命退。諸臣以次退出。
정조 8년
甲辰十月二十日巳時。上御重熙堂。軍士房承旨入侍時。左副承旨趙興鎭。記事官朴能源金鳳顯尹行任。以次進伏訖。上曰。左承旨入侍。出榻敎徐有防進伏。上曰。在闕有司堂上入侍事。分付。賤臣承命出。與有司堂上徐有隣偕入進伏。有隣曰。今年北道監兵營所封進麝香五十三部。因傳敎蕩減矣。臘劑所入。以此不足。只今番。稱此數別貿進排事。分付戶曹。何如。上曰。依爲之。出擧條上曰。工曹參判沈頤之牌招。出榻敎仍命退。諸臣以次退出。
정조 8년
甲辰十月二十日未時。上御重熙堂。左副承旨入侍時。左副承旨李祖承。記事官朴能源李崑秀尹行任。以次進伏訖。上曰。槐院分館。有今日內擧行之命。而尙不爲之。事甚可訝。注書出去。擧行與否。斯速知入。可也。賤臣承命出問。以今方爲之之意。回奏。上曰。新進諸文臣。予欲試藝。典籍韓致應。兵曹佐郞鄭東觀。假注書韓興裕朴蓍壽。使之入侍。可也。賤臣承命出。與韓致應鄭東觀韓興裕朴蓍壽偕入進伏。上各出御題。使之製進。下敎曰。二直提學。兵曹入直堂上及玉堂。侍講院入直人。竝入侍。可也。賤臣承命出。與二直提學朴祐源。兵曹參議柳誼。校理李錫夏。文學成種仁。司書鄭萬始偕入進伏。上曰。洪義浩入侍事。催促。可也。仍命退。諸臣以次退出。
정조 8년
甲辰十月二十日酉時。上御誠正閣。判義禁入侍時。判義禁李命植。同副承旨洪仁浩。記事官朴能源金鳳顯尹行任。以次進伏訖。上謂命植曰。卿之在藩。予所倚重。北關一路之凋殘。賴卿全活。予甚嘉尙。千里驅馳。無事往來。而賑事順成。誠幸矣。命植曰。臣偏蒙聖恩。得免大何。賑事則前後朝家施惠。曠絶千古。臣不過奉行而已。上曰。北道大體。何如。命植曰。北道人心易動故。昨年亦然。守令緣此騷動。而荒歉則前後罕有矣。上曰。如有可奏之事。盡言。好矣。命植曰。監賑使別單。與臣往復。而其中雖有些少不同處。大體則無異矣。因奏曰。臣於庚子。待罪北藩時。以防江形止摘奸事。遍歷江邊。則江岸之汰落。越邊之泥生。有非些少土石之防築。所可止遏故。以限四十步植木。勿論元續田。竝許頉。以爲着根盤結。無令更致傷毁之意。狀請蒙允。其後又以海岸之浦落。竝與沿江而無懈種植之意。自備局。因下敎。嚴飭行會矣。今年聞之。則所謂植木。全無實效。一望童濯。漸致汰落之患。益復無限云。此不但日蹙百里之憂。實自大關邊情。其時北兵使具明謙。與今兵使外。辛丑後。前後北閫帥臣。宜有勘處。臣不敢仰請矣。上曰。當該兵使竝罷職。可也。出擧條上曰。又有可奏事乎。命植曰。北關交濟穀設置事。監賑使李在學別單。已爲備陳。亦爲臣所已商量者。而意見所不同者。只是監賑使。則欲爲盡數儲置於海倉。臣則以爲不必盡置海倉。雖平倉。若使穀品精實。斛上優厚。二留一分。無得擅自反開。一如南關之爲。嚴立科條。則此後雖値設賑之時。可省轉輸之勞。邑邑所儲。各至二萬石。則十邑當爲二十萬石。豈非生穀之一大方略乎。下詢廟堂。亟令施行。至於南關交濟久置條。或有移運時。則例以本邑散在條充代矣。今道臣想已狀請。而新到之初。如未及仰聞。則方當捧糴之時。劃卽行會。然後可無不及之歎。竝此仰達矣。上曰。竝令廟堂稟處。可也。出擧條命植曰。臣在北營時。聞夏賊逆變。誠窮天地亘萬古之所無矣。心驚骨顫。雖不得剚刃刺腹。殆不欲生。蓋此等逆變。實古今之所未有所未聞者。而究其由。則未始不由於治逆之不嚴。區區所願。惟在嚴隄防而已矣。上曰。此等變怪。至今思之。尙不覺其驚懍矣。命植曰。臣之情勢。自上。業已洞燭無餘。豈有更達之辭乎。第出處。人臣之大關。廉防。君子之大節。臣之此言。非止爲一己之私而已。向來言者之說。實非微事細節。臣雖無似。職是崇顯。冒沒出仕。放倒廉隅。揚揚朝堂。則人將謂何。臣之處義。固不足恤。而其於朝家養廉恥之道。豈不虧損乎。臣今重登文陛。獲近耿光。志願畢矣。乞垂體諒之恩焉。上曰。卿言過矣過矣。向來事以後。予亦爲卿悶然。今何必更爲提起乎。命植曰。臣之縷縷煩瀆。分義極爲猥屑矣。臣自出身以後。依仰我殿下。本末長短。莫逃於淵鑑。而惟聖上。不知臣至愚不肖。寵之以崇秩。委之以藩臬。倚毗拔擢之恩。與天無極。臣之蔑效無狀。不待人言而自知者。明。雖非彈章。豈欲冒據。從今以後。永謝簪紱。得免淸議之竊罵。則不但在臣知止之圖。實爲萬幸。其於聖明終始曲保之道。可謂兩全。況今才彦林立。雖無如臣庸陋之姿。何損於朝家之需用乎。儻蒙矜許之恩。則臣不勝隕結之忱矣。上曰。卿何爲發此言乎。卿雖欲以此自劃。予決無相捨之理。勿復更煩。命植曰。臣之區區處義。未蒙俯察。謹當更以文字仰暴矣。上曰。姑舍是。第言北路事。可也。命植曰。昨年北路之凶。實是近古所無。而民不流散。保有今日。莫非朝家惠恤之致。而所下北關綸音。雖至愚無知之人。尙且感泣。此所以不至於死亡之多矣。上曰。北道。昨年果是殺年乎。命植曰。蓋是大歉。而猶不至於殺年矣。臣於戊戌待罪洪忠道。其年亦極歉荒。猶非赤地。以此較彼。大抵恰似。而猶非通一道之殺年矣。上命退。諸臣以次退出。
정조 8년
行都承旨李致中病。行左承旨徐有防式暇。行右承旨李在學坐。左副承旨趙興鎭坐直。右副承旨李祖承坐。同副承旨洪仁浩坐直。注書朴能源病一員未差。假注書洪義浩坐直李敬五仕。事變假注書金商雨仕。
정조 8년
李在學啓曰。左副承旨趙興鎭。今日不爲仕進。卽爲牌招。何如。傳曰。允。
정조 8년
李在學啓曰。假注書洪義浩。時無職名。令該曹。依例付軍職。冠帶常仕。何如。傳曰。允。
정조 8년
以副修撰趙濟魯。修撰安策牌不進罷職傳旨。傳于李在學曰。只推。
정조 8년
李祖承啓曰。持平徐有鍊。疏批已下。一體牌招。以爲守令署經之地。何如。傳曰。允。
정조 8년
傳于李在學曰。輪對官後日次來待。
정조 8년
李在學啓曰。假注書韓興裕。身病猝重。勢難察任。今姑改差。何如。傳曰。允。
정조 8년
韓興裕改差。代以李敬五爲假注書。
정조 8년
以義禁府李運春金慶喆金益聲金浩成朴重佐囚單子。傳于李在學曰。分揀放送。
정조 8년
李在學。以禮曹言啓曰。今此王世子冊封受勅後。翌日頒敎陳賀時。告宗廟景慕宮草記批旨內。庚辰年則受勅當日。親臨受賀磨鍊。更爲考例草記。可也事。命下矣。取考庚辰謄錄。則受勅翌日。與國忌相値。筵稟進定於當日。而仁政殿親臨陳賀頒敎矣。敢啓。傳曰。知道。
정조 8년
李在學。以弘文館言啓曰。本館下番。連日闕直。事甚未安。修撰安策。副修撰趙濟魯。旣有只推之命。竝卽牌招。以爲推移入直之地。何如。傳曰。允。副修撰趙濟魯。聞有親病。許遞。
정조 8년
李在學。以承文院官員。以提調意啓曰。院製述官白師敏汰去代。前縣監金洪運差下。付軍職冠帶常仕。何如。傳曰。允。
정조 8년
趙興鎭。以備邊司言啓曰。因永登前萬戶宋文佐子時澤上言。其父爲該鎭將時。軍器修補與否。條軍價移作。修補物力便否。行關該閫。待其報來草記事。批下矣。卽見統制使李漢昌所報。則以爲宋文佐在任時。軍器舟什。自備與修補數爻。區別成冊上送。而至於條軍。卽進上靑魚大口魚捉得之卒。今若革除。移其雇貰。以補軍器。則數多條軍。無以責立。勢將掣礙。而文佐在鎭時。存革間。元無以此往復本營之事云矣。宋文佐在鎭時。雖有軍器舟什自備修補者。而以統營成冊觀之。數旣不多。別無可褒之端。今於歲月差久之後。縱其子時澤。稱以經綸。冒濫上言。究其設心。殊甚痛駭。至於條軍價之移補軍需。不但革罷漁卒多有掣礙。渠所謂受題該閫云者。都是虛罔。則其言雖藉條軍之通變。其意實在恩賞希覬。且此本事。非屬四件。則渠以軍門前仕之人。何敢生猥屑之計乎。上言內辭緣勿施。宋時澤移法司科治。以爲懲礪他人之地。何如。傳曰。允。
정조 8년
正言愼師稷疏曰。伏以。天佑宗祊。吉慶川至。惟我春宮邸下。誕膺丕位。永奠鞏基。億萬無疆之休。自此伊始。聖孝彌光於揚先。彝典復擧於上號。臣民歡抃。大小惟均。仍伏念臣。庸愚譾劣。最居人下。閑司冗職。惟恐不堪。臺垣峻選。意想難到。而不意誤恩遂加。除書屢降。推恩旣先於老父。貤贈又及於三代。榮寵所被。感詰幽明。恩山渥海。報答無路。闔門相對。感極而涕。苟有一分報效之道。臣雖糜粉其身。豈敢爲辭巽之計。而第臣性本儱侗。觸處生疣。乃於向來金養淳之啓。憲臣之停撤。乃出於一時之做錯。則伊時詣臺之臣。固當據法爭論。而臣初入臺地。全昧體例。當發不發。終歸伈泄。譴罷之請。出於司直。至今追思。惶蹙交切。而秋間復叨憲職。不敢爲冒進之計。積違召命。恭俟鈇鉞。適當夏賊之逆變。義重沐浴。章皇出肅。猥陳避辭。見阻喉院。遂不得冒沒隨行矣。又値龜賊出陸之日。隨衆詣閤。誠意未孚。終未蒙賜接。及上聯箚。又未能感回。進退乖當。擧措顚倒。人言之來。固知難免。而果然諫長之疏。儒臣之章。相繼峻發。臚列備至。歸之於草率不誠之科。噫。爲君父討亂賊。是何等大義理。寢皮食肉。猶且不足。而人言如斯。聲罪狼藉。畢境勘斷。歸之於草率不誠。則臣更何顔面。其將復入臺地。揚揚冒居於言責之任也。由前由後。莫非臣溺職之罪。則臣於見職。不可復膺也。決矣。臺端一步。從此永謝。退伏鄕里。自分爲淸朝之棄物。況臣父。年今八十有七。衰病沈淹。長在床褥。纔返鄕廬。重添寒感。症勢沈篤。氣息綿綴。臣日夕扶將。暫時難捨。而昨緣尋醫。來到旅次。則薇垣除旨。又下此際。旬日之間。乍遞旋授。有若非臣莫可者然。臣聞命驚惶。罔知所以爲措。情勢難於進身。父病急於歸護。百爾思惟。計無所出。玆敢忙陳短章。徑尋鄕路。伏乞聖明。特垂矜諒。亟削臣職。以肅朝綱。以便求護焉。臣於祈免之章。不宜贅他。而愚衷所激。略此附陳。惟聖明察焉。噫。以龜柱之窮凶極惡。薄竄海島。偃息自在者。今幾年矣。何幸天心祗悔。特允臺啓。凶逆之授首。指日可期。而夫何涉海之緹騎未返。移配之密旨踵下。遂以漳海之巨慝。旋從陸地之輕典。豈知當初之依允。乃成今日之出陸。臣固知我聖上之曲貸此賊者。寔出於仰慰慈殿之盛念。而義理不可以不明。王法不可以不伸。今若恩或害義。私或掩公。至以此賊之窩窟根柢於群凶者。穩渡南溟。偃處平陸。殆類尋常罪累之踪。則古今天下。寧有是也。噫。忱誠淺薄。不能碎首天陛。終至與此賊而共載者。此雖臣等之罪。而至若終靳允兪。漸就輕典。致使義理將晦。刑政失當。則臣於天地之大。實不能無憾也。伏願聖明。反寢成命。亟允公議。使凶賊懼而國法行焉。噫嘻。痛矣。亂臣賊子。從古何限。而至如夏賊之亟凶至憯者。往古來今。實所未聞。令人追思。肉顫骨冷。凡今日在廷之臣。雖手磔其身。口啗其肉。猶不足以洩萬一之憤矣。治萬古所無之逆。亦當非常之典。則爲此賊之親姪者。豈有別於出系其姪斗恒。宜被當坐之律。而遞自南邑。安坐私室。一如平人。尙無罪名。刑政之失當。又何至於此。伏乞聖明。亟施絶島定配之律。以嚴懲討之意焉。臣於近日傳聞。亦有所駭痛者。玆又仰陳焉。內外朝界限。自來韯嚴。而前府使李鼎炳。身爲武宰。與微官庶僚有異。則其所謹愼。尤當自別。而所騎馬匹。賣於近宗。傳說藉甚。聽聞驚駭。臣聞古之武將。家近貴宗。輒移家而避。望望然去。人到于今。傳爲美談。此等持守。雖不可責之於此輩。而今以所騎之馬。互相買賣。不顧事面之如何者。其視移家之武將。果無愧乎。設令近宗。抑勒奪去。渠若有一分知識。必當呈狀法司。卽宜推來。而乃反一味含默。有若尋常買賣者然。其在杜後弊懲他武之道。不可置而不論。臣謂前府使李鼎炳。亟施削黜之典。斷不可已也。外方乘轎。自有等品。而文蔭堂下。一作守宰。無難犯禁。便成近規。此不可一一殫擧。而至武臣。則尤屬法外。前兵使曺學臣。頃在完兵。公私來往。恣意乘轎。南來之人。莫不傳說。渠以近侍。不有法意。如是濫犯。是何事體。且聞西關邊地守令。亦皆乘行。雖下此一等者。從以效之。看作常例。亦關紀綱。尤豈不萬萬寒心。臣謂前兵使曺學臣。亦亟施削職之典。西關守令。令道臣。勅行過去後。嚴査重繩。此後無論文蔭武。法外乘轎者。一切嚴禁。而道臣隨問論罪。斷不可已也。答曰。省疏具悉。首陳事。前已悉諭。李鼎炳事。風傳之言。安知非爽實。曺學臣事。果如爾言。極爲駭然。不可不査問處之。令該府拿問。關西邊地守令事。先令道臣。査啓文蔭武諸臣法外乘轎事。無論公私行。大關法綱。令廟堂。爲先嚴飭諸道。此後犯者。繩以濫騎之律。斷不饒貸。道伯亦不摘發。一體論罪。爾其勿辭。救護父病。
정조 8년
甲辰十月二十一日辰時。上御重熙堂。右副承旨入侍時。右副承旨李祖承。假注書洪義浩。記事官李崑秀尹行任。以次進伏訖。上命弘文提學入侍。賤臣承命出。與徐有隣偕入進伏。又命左承旨上注書入侍。賤臣承命出。與李在學朴能源偕入進伏。又命同副承旨入侍。賤臣承命出。與洪仁浩偕入進伏。上曰。右承旨同副承旨。持應製試券先退。可也。有隣曰。工曹査事。有仰稟事矣。上曰。後日次對稟處。可也。命書傳敎曰。禁直文臣製述二下一待敎李崑秀鹿皮一令。二下假注書洪義浩。文學成種仁。各鼠皮耳掩一部。三上同副承旨洪仁浩。直提學朴祐源。左承旨徐有防。校理李錫夏。典籍韓致應。各紙二卷筆二枝墨二笏。三中右承旨李在學。檢閱尹行任。各紙一卷筆一枝墨一笏。三下假注書金商雨。兵曹參議柳誼。司書鄭萬始。假注書韓興裕。各紙一卷筆一枝。次上兵曹佐郞鄭東觀。注書朴能源。檢書官柳得恭。各紙一卷。墨一笏。之次副摠管李鎭恒鄭宇淳。各紙一卷賜給。又命書榻敎曰。進御加味順氣散。自今日。一貼式煎入。命退。承史以次退出。
정조 8년
甲辰十月二十一日午時。上御重熙堂。右副承旨與試官閣臣入侍時。二提學吳載純。原任直提學徐浩修。右副承旨李祖承。記事官朴能源車亨衢尹行任。以次進伏訖。上曰。右承旨與弘文提學入侍。出榻敎賤臣承命出。與右承旨李在學。弘文提學徐有隣偕入進伏。上曰。抄啓文臣盡爲入來乎。有隣曰。趙濟魯。以親病不爲入來。而餘皆入來矣。上謂載純浩修曰。弘文館志。抄出幾何。載純等曰。御製及綸綍。臣等方分抄矣。上曰。槐院揀擇坐起。何日爲之云耶。浩修曰。未及詳知矣。上曰。言送大臣。明日必爲之。可也。上命書榻敎曰。兵曹郞廳鄭東觀改差。令該曹口傳差出。仍命退。諸臣以次退出。
정조 8년
甲辰十月二十一日申時。上御重熙堂。坐直承旨入侍時。左副承旨趙興鎭。假注書洪義浩。記事官李崑秀尹行任。以次進伏訖。上曰。事變假注書待令闕下與否。知入。賤臣承命出。回奏曰。已待令云矣。抄啓考券訖。命退。承史以次退出。
정조 8년
傳于李致中曰。軍士房承旨右副承旨。與承候閣臣入侍。
정조 8년
以開城留守丁銀加劃。令廟堂稟處事狀啓。傳于洪仁浩曰。依狀請施行事。令廟堂。分付。
정조 8년
傳于李祖承曰。詞訟劇地。職務相妨。摠管中時帶亞尹人。許遞。
정조 8년
吏曹口傳政事。以韓致應爲兵曹佐郞。
정조 8년
兵曹口傳政事。副司果單趙濟魯。
정조 8년
別軍職廳。今七月朔宣傳官射技監試別軍職。矢數單子判付內。啓下別軍職廳爲旀。全布是在。南憲喆箭竹一百介賜給事。軍器寺。竝以分付爲良如敎。
정조 8년
別軍職廳宣傳官射技時。監試別軍職矢數單子判付內。啓下別軍職廳爲是矣。全布是在。申應周姜五成。各箭竹一百介式賜給之意。軍器寺。竝以分付爲良如敎。
정조 8년
禁府啓目。前兵使曺學臣原情云云。傳旨內辭緣。泛稱遲晩。所當刑推得情爲白乎矣。別軍職勿爲請刑。旣有受敎。議處。何如。啓。依允。
정조 8년
李祖承。以義禁府言啓曰。前兵使曺學臣。令該府拿問處之事。傳旨啓下矣。曺學臣。以別軍職。今方入直云。待闕門開。拿囚之意。敢啓。傳曰。知道。
정조 8년
刑曹啓目粘。泰安郡守李壽弘單。此等擧行。專在問情官發送之際。又有此疎漏之事。推考。罪杖八十收贖。公罪啓。依允爲旀。功減一等爲良如敎。
정조 8년
李祖承。以訓鍊都監言啓曰。依下敎。禁衛營敎鍊官。建陽門及本營入直外。一傡捉來。嚴囚北營之意。敢啓。傳曰。知道。昨夜擧行之駭然。已無可言。朝下飭敎。又何等丁寧。則身爲該營將臣。宜卽躬詣直所。考閱器械。一一準數待令。設或未及來審。亦當急遣將校。憑察刑止。而不此之爲。一任其怠忽。俄者摘奸之時。入直軍卒等。所把來逢點者。若非破木釜蓋。則裂引燒木半枝。缺毁朱杖數介。禁營事。其可成說。此必設營以後所未有之事。彼將臣。遲鈍不解務。所謂將校之多年隨行者。亦不能從傍提誘。致有此駭怪之擧。名以待變軍物。如是疎虞。誠萬萬痛駭。該校等。事當重棍懲礪。而旣與該次知有異。囚治之律。亦足科罪。竝放送。行首敎鍊官。明日決棍三度。可也。
정조 8년
李祖承。以兵曹言啓曰。今十月二十日。文臣朔試射日次。而殿座相値。不得爲之之意。敢啓。傳曰。知道。
정조 8년
甲辰十月二十二日辰時。上御涵仁亭。承候承旨閣臣入侍時。行左承旨徐有防。左副承旨趙興鎭。右副承旨李祖承。假注書李敬五。記事官李崑秀尹行任。以次進伏訖。上曰。去夜五更一點。行閣失火。半夜蒼黃。僅僅撲滅。禁營鄕番軍。左右觀望。少無擔當底意。若非武藝廳及太僕京軍。則無奈何矣。僉曰。萬萬驚心矣。上命書傳敎曰。去夜行閣失火。火勢甚猛。將至延及殿宇。而武藝廳武藝出身等。挺身乘屋。登時撲滅。固已可幸。而渠輩之勇於趨事。亦足嘉尙。令訓將抄出分等。別單書入。以爲論賞之地。此輩之無論寒暑。逐日問夜勞役。實多可記。雖以今番言之。各鋪報警。如響相應。若論先告之賞。元無彼此之殊。而此等處。須有別般褒賞之擧。可以酬奬。亦令訓將。査出一人。本營將校。陞差。元戎。嘗所倚仗。而獨先來待。隨事指揮。況武藝校卒之如是嫺習。槪因團束之致。訓鍊大將具善復。內下弓子一張賜給。禁衛軍卒。雖曰無識鄕軍。深夜調發。何等嚴急。而將領羊眠。卒伍鼠竄。平日紀律。若能申明。寧或若是。稽緩禁火。待變軍物。尤不優數待令。只有數箇銅瓢而已。該將卒。雖不足言。身爲一營之將。其敢曰在家不知。禁衛大將徐有大。從重推考。上曰。藥房都提調提調入侍。賤臣承命出。與藥房都提調徐命善。提調徐有隣。持湯劑偕入進伏。命善等進前曰。日候陰冷。聖體。若何。上曰。一樣矣。命善曰。昨夜行閣之失火。思之罔措。玉體想多勞動。下情尤不勝驚悶之至。上曰。幸卽救滅。而因此失睡矣。大體禁火之具。無一可用。如干餘存。不成貌樣。所見駭然。事極疎虞。自今申飭三營門。各令備置。宜矣。命善曰。謹當申飭擧行矣。上進御湯劑。仍命右承旨訓將禁將入侍。賤臣承命出。與行右承旨李在學。訓鍊大將具善復。禁衛大將徐有大偕入進伏。上曰。去夜禁營擧行。已極稽緩。禁火諸具。亦不修擧。誠甚駭然。以卿新莅之故。姑不處分。有頉諸具。斯速修改後。別單書入。可也。善復曰。年來闕內行閣。間有失火之事。極爲驚心。禁火諸具。不可不優數備待。以爲不時之需。湖南左右水營。與統營風落木中。以體大者。全體鑿桶各百介。報備局發關造來。層橋與救火鐵物及大索。則自三軍門措備。藏置庫舍。亦令戶曹三四間量宜蓋瓦造作。以爲藏置之地。似好。惶恐敢達。上曰。依爲之。出擧條仍命退。諸臣以次退出。
정조 8년
甲辰十月二十二日酉時。上御重熙堂。右副承旨入侍時。右副承旨李祖承。假注書李敬五。記注官金健修。記事官李崑秀。以次進伏訖。上命書傳敎曰。宣傳官廳射會時。柳葉箭十五巡宣傳官沈能寬。九巡全布陞敍。李晦植七巡全布。與沈錞之連四巡全布。稍間。熟馬一匹賜給。許濈亦爲七巡全布。而聞已落仕。復職調用。又命書傳敎曰。宣傳官射會時。十五巡宣傳官沈錞七巡全布。依例陞六。朴基豐六巡全布。半熟馬帖賜給。沈能寬四巡全布。兒馬帖賜給。又命書傳敎曰。觀此兵曹別單內三廳及金虎門禁火諸具。比諸銅龍門。器械倍蓰。而大體數猶鮮少。破傷者居多云。令各該營門加數造置。頻遣將校摘奸。隨毁隨補事。申飭。弘化門永肅門番所器械。姑未摘奸。亦爲依此釐正。待畢修整。別單書入。兵曹亦置成冊一件。以爲考準之地。扈衛廳只有汲水水桶一部云。營樣雖曰殘薄。禁火器械。元非多費物力者。自今優數造置。摘奸及別單書入成冊修送事。竝依他各營例爲之事。傳于本廳大將。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學病。左副承旨趙興鎭坐直。右副承旨李祖承坐。同副承旨洪仁浩坐直。注書朴能源仕一員未差。假注書李敬五仕直。事變假注書金孝建仕。
정조 8년
趙興鎭啓曰。次對筵說。三日內修納。自有定式。而今月十八日次對筵說。今始修納。事甚駭然。當該注書。依定式推考。何如。傳曰。允。承旨亦爲推考。
정조 8년
傳于趙興鎭曰。左承旨入侍。
정조 8년
趙興鎭。以備邊司言啓曰。諸道身軍布米半減給代磨鍊。別單草記。答曰。知道。戶曹均廳司僕此三司外。皆欲給代云。而當此經費匱乏之時。豈可一一準給。政府價布。其數零星。工曹留儲。向年釐正之後。自有定式。吏曹亦非殘薄衙門。竝勿給代。爲好。卿等更爲參量草記。至於內需司各宮房給代。數雖不些。其在宮府一體之意。節省之政。宜自內府始。亦勿給代。司饔院必有遺儲。軍器寺亦有他般請得之道。亦勿給代。未爲不可。禁御兩營用下之數。與訓局兵曹自異。停退條移施外。餘數不必盡數給代。此亦量宜減數。論理草記。仍具別單。明日書入。可也事。命下矣。今番身軍米布。折半蕩減。實是今古曠絶之惠澤。其在對揚之道。不敢一毫泛忽。而旣減之代。不可不磨鍊劃給故。就京外遺儲中。推移充補。筵奏定奪。書入別單矣。伏奉批旨。特以經費匱乏爲慮。爰自內司宮房。先行節省之政。三千餘兩錢貨。勿令給代。各司各營之稍可支堪處。或令毋給。或令量減。恤費存贏之聖意。洋溢於絲倫之間。竊不勝欽仰贊歎之至。臣等依下敎。更加參量。仍又往復於各司各營。而辭敎旣勤於經用。節省先始於內帑。其餘些少足不足。揆以道理。不宜較挈。議政府司饔院軍器寺。一依內司例。以不給代磨鍊。禁御兩營各減五千兩。竝令各該衙門營門。推移支用。其中工曹匠人價布五十四同四十八疋內。不可不給代者。爲十四同四十疋。吏曹留布六同四十五疋。亦以有關。吏隷料布。奉承筵敎。此兩司。稱此數給代。分排釐正。別單書入之意。敢啓。傳曰。知道。
정조 8년
趙興鎭。以司僕寺一二提調意啓曰。本寺巨達十二名。養馬二名。別軍職廳軍士一名。漏局軍士一名。各木一疋。巨達十八名。各布一疋。依下敎。分等施賞之意。敢啓。傳曰。知道。
정조 8년
趙興鎭。以訓鍊都監言啓曰。依傳敎。去夜救火諸人。抄出分等。別單書入。其中居首武藝別監金益麗。當爲陞差於本局敎鍊官。而時無見窠。姑爲權差。待窠陞實之意。敢啓。傳曰。知道。
정조 8년
趙興鎭。以訓鍊都監言啓曰。依草記批旨。北營嚴囚禁衛營敎鍊官徐尙郁等十五人。竝放送。而行首敎鍊官柳德模。決棍三度之意。敢啓。傳曰。知道。
정조 8년
趙興鎭。以義禁府言啓曰。日寒如此。禁府時囚。竝卽保放後。草記事。分付命下矣。時囚罪人曺學臣。依傳敎。卽爲保放之意。敢啓。傳曰。知道。
정조 8년
甲辰十月二十三日申時。上御重熙堂。軍士房承旨入侍時。左副承旨趙興鎭。假注書李敬五。記注官金健修。記事官尹行任。以次進伏訖。上命書傳敎曰。日寒如此。禁府時囚。竝卽保放後。草記事。分付。又命書傳敎曰。闕門放鑰。所關何等嚴重。而或早或晏。元無一定之式。承宣中。少年之耽睡晏起。雖云可駭。老人之不寐早聽。亦違常規。自今開門。平明放鑰。如又難於從的。以每曉禁漏初報之時爲準。無敢違越事。坐直承旨。知悉。坐直之晏不放鑰者。待漏右位。隨卽察飭。以此傳敎。載之故事。仍命退。承史以次退出。
정조 8년
洪仁浩啓曰。今日政。新除授憲府臺諫。待下批牌招。以爲守令署經之地。何如。傳曰。允。
정조 8년
傳于徐有防曰。未下直閫帥守令邊將。皆令當日辭朝。
정조 8년
以抄啓文臣李敦推考傳旨。傳于洪仁浩曰。今番分揀。一字名。與兩字名有異。行列從傍邊。李敦之所改名字。今番則去日邊。似違渠當初作名之本意。更爲改名。今日內。成給帖文事分付。藝文館翰林。皆是抄啓同僚。以可合字。卽爲改啓下。
정조 8년
以修撰李鼎運。副修撰金履鏞牌不進罷職傳旨。傳于洪仁浩曰。下番闕直已久。只推。更爲牌招。
정조 8년
有政。吏批。判書金鍾秀受由在外。參判宋載經在外未肅拜。參議黃昇源。同副承旨洪仁浩進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。
정조 8년
以李身晦爲司諫。尹載命爲持平。李鼎運爲修撰。申耆爲副修撰。李兢淵爲兼弼善。趙重鎭爲刑曹佐郞。安春君烿爲司饔提調。西溪君熠爲副提調。
정조 8년
兵批。判書李在簡病。參判金文淳都監進。參議柳誼進。參知沈基泰在外。承旨洪仁浩進。
정조 8년
副護軍李潤春李榮逵。副司直李顯靖孟至大。副司果金洪運李昌會。
정조 8년
傳于洪仁浩曰。同副承旨入侍。
정조 8년
洪仁浩。以弘文館言啓曰。本館下番闕直。事甚未安。今日政。新除授玉堂待下批。仍卽牌招。以爲推移入直之地。何如。傳曰。允。
정조 8년
趙興鎭。以扈衛大將意啓曰。依下敎。本廳軍官等。闕內入直處所。藏置禁火器械。別單書入之意。敢啓。傳曰。知道。
정조 8년
趙興鎭。以兵曹言啓曰。都摠都事徐英輔。方帶別軍職。兩處供職。多有掣礙之端。呈狀乞遞。徐英輔所帶都摠都事之任。今姑改差。何如。傳曰。允。
정조 8년
趙興鎭。以兵曹言啓曰。今此勅使入京時。城內外屛門把守。郊館環衛把立軍兵區別。別單書入之意。敢啓。傳曰。知道。
정조 8년
洪忠監司沈豐之疏曰。伏以。天休滋臻。邦慶荐疊。顯冊。擧加隆之儀而帀域均歡。睿思。篤報本之誠而一國興孝。臣於是時。職忝外藩。縱阻蹈舞之列。瞻望中宸。益切攢祝之忱。仍伏念臣。猥以無似。偏蒙洪造。出自近密之班。濫叨方岳之任。榮寵極矣。涯分足矣。惟是蚤夜勤勵。奉公忘家。庶可爲絲毫報效之道。而矧此一路之民憂猶殷。九重之聖念冞勤。有非臣言私之時。而第臣父母墳山。各在三百里外。自緣事故之相仍。以致合祔之遷就。歲月寖久。情私崩迫。今幸塋域已卜。期日不遠。地是公山。且近臣營。程途不過數十里許。而臣身有官守。例不敢經宿於咫尺之外。旣係私事。異於公行。則又不敢離營之意。依例陳聞。臣情到此。轉益悲苦。玆敢不避猥越。略控短章。仰瀆崇嚴之聽。伏乞聖慈。察臣至情。許臣躬將得以往來營窆。則臣當以來月初四日離營。同月十五日還次。上不至於久曠公務。下可得以獲遂至願。幽明感結。生死與榮。臣無任屛營祈懇之至。謹昧死以聞。答曰。省疏具悉。卿其勿辭。依所請往來焉。
정조 8년
校理李錫夏箚曰。伏以。臣卽伏聞再昨日昌慶宮差備內。有深夜失火之變。幾至殿宇延及之境云。雖幸登時撲滅。不甚爲災。而其爲驚愕。當復如何。事在中禁。時値深更。失火根因。雖不得趁卽聞知。而莫重深嚴之地。有此倉卒之變者。細究厥由。極可駭惑。不可以已過之事。而仍以置之。臣謂亟命攸司。嚴覈窮査。期得根因。爲宜。且伏念禁中救火。何等嚴急。而軍伍調發之下。禁衛將卒。慢不擧行。救火軍物。多不待令云。事之駭惋。孰甚於此。該營將領。亦令軍門。嚴棍重勘。以懲日後焉。軍卒團束。專責大將。而遭此遑急之時。致此稽緩之擧。常時紀律。若能嚴整。豈有此哉。該大將。施以譴罷之典。斷不可已也。建陽以東。檢察之責。雖係摠府。而董整卒伍。點飭軍物。亦莫非兵曹之主管。則平日不能擧行之失。在所難免。臣謂騎曹入直堂上。亦爲從重推考。宜矣。取進止。答曰。省箚具悉。所請不允。禁衛大將事。先施重推之典。該將領。自有該營大將。自上不必處分。兵曹堂上事。係是開門前。與摠府所管各異。不允。
정조 8년
甲辰十月二十四日辰時。上御重熙堂。右副承旨入侍時。右副承旨李祖承。假注書李敬五。記事官金鳳顯。記事官尹行任。以次進伏訖。上曰。有司堂上入侍。賤臣承命出。與有司堂上徐有隣偕入進伏。上曰。進御湯劑。自差備煎入。可也。仍命祖承。書玉堂箚批。又命書傳敎曰。館職不備。未知爲幾十日。在外及未肅拜玉堂。竝許遞。政官牌招開政。以在京無故人差出。又命書傳敎曰。今甲辰。別軍職冬等試射居首別軍職徐英輔陞敍。如已陞敍。右職除授。又命書傳敎曰。昨日推考房承旨入侍。蓋爲箚批書出。而因他公事酬應。未免遺漏。筵退之後。宜卽警咳。而至今無一言提稟。自上。如不覺悟。雖至明日。不欲稟啓乎。昨日坐直承旨。竝從重推考。仍命退。諸臣以次退出。
정조 8년
甲辰十月二十四日申時。上御誠正閣。同副承旨入侍時。同副承旨洪仁浩。假注書李敬五。記注官金健修。記事官金鳳顯。以次進伏訖。上曰。下直閫帥守令邊將入侍。出榻敎賤臣承命出。與洪忠水使趙心泰。慶興府使梁塤。訓戎僉使金致晙偕入進伏。上問職姓名。心泰等。以次奏對訖。上命仁浩。讀傳宣諭別諭。又下敎曰。各自悉心奉公。毋負朝家愼揀之意。仍命退。諸臣以次退出。
정조 8년
甲辰十月二十四日酉時。上御重熙堂。軍士房承旨入侍時。左副承旨趙興鎭。假注書李敬五。記事官金鳳顯李崑秀。以次進伏訖。上命書洪忠監司沈豐之疏批。又命書傳敎曰。宣傳官三朔射會十五巡。宣傳官李晦植八巡全布陞六。宣傳官閔心爀四巡全布。考例捧傳旨。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學病。左副承旨趙興鎭坐直。右副承旨李祖承病。同副承旨洪仁浩坐直。注書朴能源仕一員未差。假注書李敬五仕直。事變假注書金孝建仕。
정조 8년
趙興鎭啓曰。合辭方張之時。多日闕啓。事甚未安。除在外外。未肅拜呈告人員。竝卽牌招。何如。傳曰。允。
정조 8년
徐有防啓曰。藥房都提調徐命善。提調徐有隣。持湯劑來待矣。傳曰。入侍。
정조 8년
徐有防啓曰。領府事金尙喆。領敦寧鄭存謙。左議政洪樂性。判府事李福源爲承候來待矣。傳曰。入侍。
정조 8년
以大司諫安聖彬。獻納兪岳柱。正言沈鏗。持平李祉永牌不進罷職傳旨。傳于洪仁浩曰。只推。更爲牌招。
정조 8년
有政。吏批。判書金鍾秀受由在外。參判宋載經在外未肅拜。參議黃昇源進。同副承旨洪仁浩進。啓曰。判書金鍾秀受由在外。參判宋載經在外未肅拜。小臣獨政未安。何以爲之。敢稟。傳曰。只出緊任。以洪樂恒爲修撰。宋厚淵爲漢城主簿。權惠應爲麻田郡守。鄭冣行爲司錄。
정조 8년
再政。以金思穆爲京畿監司。柳誼爲坡州牧使。
정조 8년
兵批。判書李在簡進。參判金文淳都監進。參議柳誼入直進。參知沈基泰在外。左副承旨趙興鎭進。以元厚鎭爲副摠管。李星會爲羽林將。韓應儉爲都摠都事。同知單朴尙杓。僉知三單洪檊李亨默金厚鎭。訓鍊判官單徐英輔。副護軍單李星會。副司直單李獻慶。
정조 8년
傳于趙興鎭曰。坡州牧使當日辭朝。
정조 8년
傳于洪仁浩曰。兵曹參議未差之代。令該曹口傳差出。
정조 8년
吏曹口傳政事。以權爲兵曹參議。
정조 8년
傳于趙興鎭曰。推鞫爲之。
정조 8년
趙興鎭。以禁衛營言啓曰。大內行閣之夜深失火。何等驚心。而伊夜銅龍門入直本營把摠白東運。哨官朴相一。以領軍將官。居在咫尺。不卽赴救。究厥罪狀。萬萬痛駭。當該把摠哨官。竝從重決棍汰去。而朴相一今方入直。其代。令兵曹。改付標受點入直之意。敢啓。傳曰。知道。
정조 8년
趙興鎭。以禁衛營言啓曰。依下敎。銅龍門直所。藏置禁火器械。別單書入之意。敢啓。傳曰。知道。
정조 8년
洪仁浩。以義禁府言啓曰。今此推鞫時。假都事十員。令該曹。依例差出。何如。傳曰。允。
정조 8년
洪仁浩。以鞫廳大臣意啓曰。問事郞廳前校理申耆。時無職名。令該曹口傳付軍職。前校理李東稷。前修撰安策。方在罷散中。令該曹口傳權付軍職。以爲冠帶常仕之地。何如。傳曰。允。
정조 8년
敎京畿監司金思穆書。王若曰。朝家賴方岳承流。蓋重是任。王化自邦畿爲始。尤難其人。苟非藩翰之材。曷膺簡心之眷。惟卿。愷弟之質。通敏其才。超時俗囂競之場。持身則勵怙約之操。體國家休戚之義。事君則盡忠勤之誠。鎭廣府而長諫垣。聲望旣著。由喉司而躋卿秩。眷注冞深。睠玆周畿千里之區。寔重漢家三輔之治。距城闉咫尺地。機務所叢。按州郡三十餘。風化攸本。陵園供灑掃之禮。責任不輕。表裏壯關防之形。緩急是恃。矧當前伯徑罷之日。尤軫是職愼揀之方。玆授卿以京畿觀察使兼兵馬水軍節度使開城府留守江華府留守巡察使。卿其勉恢良猷。祗服寵命。寬猛相濟。克盡撫摩之圖。黜陟惟明。庸著彈壓之望。察民生呼庚之歎。毋曰穡事之有豐。當使价旁午之時。俾免征役之無節。於戲。九重宵旰。方深寵簡之衷。一路旬宣。佇聞憇實之頌。故玆敎示。想宜知悉。知製敎臣李錫夏製進
정조 8년
甲辰十月二十五日巳時。上御重熙堂。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上曰。軍士房承旨入侍。左副承旨趙興鎭承命進伏。上曰。旣曰密啓。則諸承宣一時求對。烏在其密啓之意乎。承宣事。已極駭然。諸大臣之齊會請對。亦何事也。時原任退去之意。承旨出去言及。可也。又下敎曰。坡州獄囚。已至六日。今始報來。畿營密啓。亦甚疎忽。坡州牧使事。極駭然矣。又謂崑秀曰。所謂密啓。不甚關緊。別無請對之事。少頃。與提調持湯劑登對之意。傳諭于都提調。可也。仍命退。承史以次退出。
정조 8년
甲辰十月二十五日午時。上御誠正閣。藥房三提調持湯劑入侍時。藥房都提調徐命善。提調徐有隣。副提調李致中。檢校直提學徐有防。記事官朴能源李崑秀尹行任。醫官康命吉。以次進伏訖。上曰。時原任大臣竝入侍。賤臣承命出。與領府事金尙喆。領敦寧府事鄭存謙。左議政洪樂性。判府事李福源偕入進伏。命善等進前曰。日間聖體調攝。若何。上曰。諸節今已復常矣。仍進御湯劑訖。命書榻敎曰。進御加味順氣散。自明日停止。上謂致中曰。承旨見道臣密啓乎。致中曰。臣在藥院。未之見矣。上曰。俄者承旨之請對。誠可訝矣。予觀其狀啓。事極虛謊。此非時急事。而遽然請對。使聞者騷擾。可怪可怪。尙喆等曰。臣等聞道伯有密啓。忙急入來。而未能詳知事段。請自上頒示焉。上命致中。展讀狀啓。致中讀未半。命善尙喆等曰。臣等見其辭語。毛髮俱竦矣。其中揆明之衡東彬三賊所爲。誠萬萬叵測。而其窩窟根柢。則由於鄭妻。此而不卽加誅。則誠宗社無窮之憂矣。存謙樂性福源等曰。此賊尙逭天誅故。群不逞之輩。接踵而起。如不嚴鞫究覈。則亂賊將何所懲懼乎。尙喆曰。此賊。罪浮唐之太平公主。而至今戴頭。朝家之失刑。極矣。以此變怪觀之。其不可一刻留在於地上。請亟降處分焉。命善曰。此必有綢繆情跡。而端緖已露。發捕一時爲急矣。樂性曰。前此變怪。指不勝屈。而未有如此叵測之凶逆。請亟命拿鞫。明正典刑焉。上曰。予以徒亂人心爲慮。初欲使自下處置矣。卿等之言如此。然則發捕以來。屬之捕廳以治。宜矣。命善等曰。如許凶賊。豈不嚴鞫。而移之捕廳。事面似不如是矣。上命命善書給密旨下敎曰。宣傳官朴宗和。假都事差下。罪人揆明。今日內。使之拿來。宗和承命出去。上曰。道伯狀啓。甚疎忽。誠不善爲之矣。命善曰。密啓事體。何可嚴祕。而旣不躬寫。又不塡時。其所擧行。已極疎忽。而該牧使當初稽緩之狀。亦無請罪之事。節節矇然。不可無譴責。京畿監司李在協罷職。方當支勅之時。本道方伯。有難暫曠。政官牌招。開政差代。待下批。使之卽爲到界。何如。上曰。依爲之。出擧條仍命退。諸臣以次退出。
정조 8년
甲辰十月二十五日申時。上御重熙堂。軍士房承旨與都提調入侍時。藥房都提調徐命善。左副承旨趙興鎭。假注書李敬五。記事官車亨衢金鳳顯。以次進伏訖。命善進前曰。日寒乍緊。聖體。若何。上曰。一樣矣。命善曰。坡州牧使李煜境內罪人關係何如。而平日防守不嚴。致使凶徒爛熳相通。固已萬萬駭痛。而行止殊常之人。旣已捉得。則在囚六日。一不盤問者。誠是意慮之外。且已來告巡營。封進密啓。則事當姑留京邸。以俟處分。而徑先還官。節節妄錯。坡州牧使李煜爲先罷職。令該府。拿問嚴處。何如。上曰。依爲之。出擧條命善曰。待罪人拿來。不至夜深。則謹當更稟。若過三更。則待明朝擧行。何如。上曰。依。命善曰。謝恩使拜表。在來月初三日故。方物封裹。以今月二十九日。啓下矣。謝恩使。當於勅使入京後發行。則拜表及方物封裹。有難以前定日擧行。姑待勅行消息。更爲推擇事。分付。何如。上曰。依爲之。出擧條命善曰。麻田郡守崔炅瓜狀已報。病勢猝劇。勅行不遠。出待無望。而本道則以已報瓜之故。不得狀罷。該曹則以無長官之故。不得出代。目下擧行。多有掣刖之端云。麻田郡守瓜滿代。令次官。卽爲差出事。分付。何如。上曰。依爲之。出擧條上曰。問事郞廳單子入之。兩司牌去來催促。賤臣承命出傳。持單子入。上曰。麻田郡守瓜滿代。今日政差出事。分付。仍命退。諸臣以次退出。
정조 8년
甲辰十月二十五日申時。上御重熙堂。軍士房承旨入侍時。左副承旨趙興鎭。假注書李敬五。記事官李崑秀尹行任。以次進伏訖。上曰。捕將來待與否。知入。賤臣承命出問。以待令闕外之意。仰達。上曰。捕將許發捕之人。以誰某分付乎。注書往傳領相。知入。可也。賤臣承命出問。還奏曰。李東彬及其父夏錫。竝令捉來石匠宋哥。在同里則亦爲捉來。在他處則姑置之意。分付捕廳云矣。仍命退。承史以次退出。
정조 8년
甲辰十月二十五日三更四點。上御重熙堂。軍士房承旨入侍時。左副承旨趙興鎭。假注書李敬五。記事官金鳳顯尹行任。以次進伏訖。上曰。敦義門留門出送。京畿監司坡州牧使。待出使宣傳官入來後閉門事。分付宣傳官處。賤臣承命出傳。還入進伏。上曰。兵判嚴飭將校。絡續送探于敦義門。待罪人來。卽爲來稟之意。分付。賤臣承命出傳。還入進伏。上曰。兵曹參議望。以權擬入事。分付。仍命退。承史以次退出。
정조 8년
行都承旨李致中坐。行左承旨徐有防坐。行右承旨李在學坐。左副承旨趙興鎭坐。右副承旨李祖承坐直。同副承旨洪仁浩坐直。注書朴能源仕一員未差。假注書李敬五仕直。事變假注書金孝建仕。
정조 8년
李致中啓曰。右承旨李在學。今日不爲仕進。卽爲牌招。何如。傳曰。允。
정조 8년
兵曹口傳政事。以金爔爲宣傳官。宣傳官曺翰振。都摠都事韓應儉相換。副司果單沈錞。
정조 8년
趙興鎭。以禁衛營言啓曰。來十一月當。六番中部左司屬京畿五哨軍兵逢點實數六百五十二名。已爲點閱整齊。來十一月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 8년
趙興鎭。以御營廳言啓曰。本廳來十一月十二月兩朔應立中部後司屬洪忠右道五哨軍兵六百七十名。已爲逢點整齊矣。十一月初一日。與黃海道後部後司軍兵替代立番後。舊軍放送之意。敢啓。傳曰。知道。
정조 8년
趙興鎭。以禁衛營言啓曰。來乙巳正月當。八番右部前司屬全羅道五哨軍兵。來十二月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 8년
趙興鎭。以御營廳言啓曰。本廳來乙巳正月二月兩朔應立右部前司屬洪忠右道五哨軍兵。甲辰十二月二十五日。京中逢點。正月初一日。與中部後軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 8년
趙興鎭。以鞫廳大臣意啓曰。罪人取招書供之際。問郞四員。每患苟艱。在前多有加差之例。兵曹正郞崔守魯。前正言李尙度。問郞加差。李尙度時無職名。令該曹口傳付軍職。何如。傳曰。允。
정조 8년
甲辰十月二十六日辰時。上御重熙堂。軍士房承旨入侍時。左副承旨趙興鎭。記事官朴能源李崑秀尹行任。以次進伏訖。上曰。左承旨右副承旨入侍。徐有防李祖承進伏。上曰。藥房提調入侍。徐有隣進伏。上曰。知義禁入侍事。分付。賤臣承命出。與知義禁徐浩修偕入進伏。上曰。軍器提調及左右捕將。如已待令。入侍。可也。賤臣承命出。與軍器提調具善復。左捕將具明謙。右捕將趙圭鎭偕入進伏。上謂善復曰。元戎。是予依毗之臣。鞫案雖重。不可不示卿。卿須細觀捕廳坐起。訓局似不當之而卿則異於他將臣。必須參聽。勿使疎忽。可也。善復曰。謹當依下敎擧行矣。捕將雖有左右之別。凡事擧行。同心。然後可以做事。在昔李章吾申旼。俱以捕將。治鞫事。章吾受賞典。旼則被罪罰。此無他。左右將不同心之致耳。上曰。其在共濟之道。豈有左右之別也。必須同心協力。以做國事。可也。明謙圭鎭曰。聖敎至此。臣等敢不盡心乎。上曰。罪人何時入來云乎。明謙等曰。姑無消息。而午後則似拿來矣。上命善復等先退。仍命推案入之。賤臣承命捧入。上曰。右承旨與委官入侍。出榻敎李在學與徐命善偕入進伏。上曰。廳注書入侍。李敬五進伏。命退。諸臣以次退出。
정조 8년
甲辰十月二十六日申時。上御重熙堂。左承旨入侍時。行左承旨徐有防。假注書李敬五。記事官李崑秀尹行任。以次進伏訖。上曰。右承旨入侍。賤臣承命出傳。行右承旨李在學進伏。上命書榻敎曰。都摠都事韓應儉。宣傳官曺翰振。口傳相換。又命書榻敎曰。宣傳官韓應儉遷轉之。代沈錞陞六之代。令該曹口傳差出。又命書傳敎曰。日寒如此。禁府門外圍籬哨軍減半排立事。分付訓局。仍命退。承史以次退出。
정조 8년
傳于李致中曰。承旨入侍。
정조 8년
以來初一日。輪對。取稟。傳于洪仁浩曰。爲之。
정조 8년
以御營廳習陣單子。傳于洪仁浩曰。日寒如此。停止。
정조 8년
有政。吏批。判書金鍾秀受由在外。參判宋載經在外。參議黃昇源進。同副承旨洪仁浩進。啓曰。判書金鍾秀受由在外。參判宋載經在外。小臣獨政未安。何以爲之。敢稟。傳曰。只出緊任。以李兢淵爲副應敎。姜爲修撰。李時秀爲戶曹參議。
정조 8년
兵批。判書李在簡進。參判金文淳都監進。參議沈基泰入直進。參知權病。右副承旨李祖承進。啓曰。訓鍊正今當差出而擬望之人乏小。外任竝擬。何如。傳曰。允。以徐有隣爲知事。李聖奎爲副摠管。閔心爀爲五衛將。李光燮爲訓鍊正。李鼎勳爲副正。副護軍單孫澤。
정조 8년
禁府堂上前望單子入之。知義禁鄭昌順。同義禁沈頤之落點。
정조 8년
以慶尙監司狀啓。十一月令薦新及朔膳進上生靑魚。日氣溫煖。迄未捉得。莫重進上。限內不得封進。惶恐待罪事。傳于洪仁浩曰。勿待罪事。回諭。
정조 8년
兵曹口傳政事。以李東秀李懋爲宣傳官。
정조 8년
趙興鎭。以都摠府言啓曰。入直軍兵等。中日習射事。標信命下矣。停朝市相値。不得爲之之意。敢啓。傳曰。知道。
정조 8년
徐有防。以弘文館言啓曰。本館下番。多日闕直。事甚未安。今日政。新除授玉堂。待下批。仍卽牌招入直。何如。傳曰。允。